### Beslutninger:

Forslaget blev på byrådsmødet den 8. juni 2022 henvist til Magistraten med henblik på at indgå i budgetdrøftelserne for 2023.

###

Budgetforslag fra SF

Både på landsplan og i [adresse] er der flere og flere børn, som er i udfordringer og ikke trives. Det kommer blandt andet til udtryk ved, at flere børn får en diagnose, og at flere børn bliver indstillet til PPR og henvises til et specialtilbud. Analysen af bredere børnefælleskaber på almenområdet, specialområdet og PPR viser i forlængelse af dette, at et stigende antal børn har behov for et specialpædagogisk tilbud. Den seneste prognose for specialdagtilbudsområdet viser, at der aktuelt i 2022 er behov for 45 pladser mere end de nuværende 86 pladser, stigende til 92 ekstra pladser i 2026.

Det stigende antal børn øger dermed presset for oprettelse af flere specialdagtilbudspladser, og derudover er oprettelsen af flere pladser nødvendig for at sikre, at kommunen lever op til Servicelovens § 32:

”Kommunalbestyrelsen skal sørge for, at der er det nødvendige antal pladser i særlige dagtilbud til børn, der på grund af betydelig og varigt nedsat fysisk eller psykisk funktionsevne har et særligt behov for støtte, behandling m.v., der ikke kan dækkes gennem ophold i et af de almindelige dagtilbud eller fritidshjem efter dagtilbudsloven.”

Vi finder det afgørende, at [adresse] kan stille specialdagtilbudspladser til rådighed for de mest sårbare børn i dagtilbuddene. Hvis der er ventetider på en specialdagtilbudsplads, kan det betyde, at børnene i den mellemliggende periode, fra vurderingen om behov for en specialdagtilbudsplads er foretaget, til børnene kan tilbydes den rette specialdagtilbudsplads, er i risiko for at komme i mistrivsel, og børnenes støttebehov forværres. Specialdagtilbudspladsen er for denne gruppe børn i høj grad også med til at gøre børnene personligt robuste og livsduelige, og vil understøtte og hjælpe dem i deres efterfølgende skolegang, uanset om det er i et alment undervisningstilbud eller et specialundervisningstilbud.

I budgetforliget om budget 2022 har forligspartierne afsat 46,8 mio. kr. til udvidelse af kapaciteten på specialklasse- og specialdagtilbudsområdet. Midlerne er afsat til anlæg, men der blev ikke afsat driftsmidler til en udvidelse af antallet af specialdagtilbudspladser. Børn og Unge har via opsparede midler fundet finansiering til driften af oprettelse af 33 pladser i 2022.

Der mangler således finansiering til driften af disse pladser fra 2023 og driften af de yderligere pladser, som skal oprettes i de kommende år. Der planlægges med oprettelse af 78 pladser i 2025.

Vi ønsker derfor, at Børn og Unge belyser,

- hvad udgifterne er til driften af et tilstrækkeligt antal specialdagtilbudspladser fra 2023 og frem for at kunne tilbyde en plads til de børn, som forventes ifølge prognosen og for at kunne leve op til servicelovens § 32

- hvad konsekvenser er, hvis der ikke bliver fundet finansiering af midler til driften af de ekstra specialdagtilbudspladser.

Stillet af Britt Lind, Michelle Steffensen, Stina Jepsen, Jack Klausen og Inger Frandsen